同崔傅答賢弟
作者：王維
朝代：唐

paragraphs: 洛陽才子姑蘇客，桂苑殊非故鄉陌。
九江楓樹幾回青，一片揚州五湖白。
揚州時有下江兵，蘭陵鎮前吹笛聲。
夜火人歸富春郭，秋風鶴唳石頭城。
周郎陸弟爲儔侶，對舞前溪歌白紵。
曲几書留小史家，草堂棋賭山陰墅。
衣冠若話外臺臣，先數夫君席上珍。
更聞臺閣求三語，遙想風流第一人。